རྒན་གྱའི་ཚོ་བ་དྲུག

རྒན་གྱའི་ཚོ་བ་དྲུག་ནི་བསང་ཆུ་རྫོང་ཁོངས་ཆོས་སྡེ་ཆེན་པོ་བླ་བྲང་བཀྲ་ཤིས་འཁྱིལ་གྱི་བྱང་ཕྱོགས་སུ་གནས་ཤིང་།  ཤར་དུ་ཧོར་གཙང་དང་ཀ་ཅུ།  ལྷོར་གནམ་ལྷ་དང་བླ་བྲང་ལྷ་སྡེ་བཞི།  ནུབ་བྱང་དུ་རེབ་གོང་མགར་རྩེ་བཅས་དང་ཡུལ་མཚམས་འདྲེས།  དེ་ཡང་རྒན་གྱ་ནི་ཁ་གྱ་ཚོ་དྲུག་གི་ནང་ཚན་ཡིན་ཞིང་།  མངའ་བདག་ཁྲི་རལ་བ་ཅན་གྱི་རིང་ལ་གཡི་ཚ་དམག་དཔོན་གྱི་མདོ་སྨད་དུ་ས་མཚམས་སྲུང་བའི་དམག་དཔུང་དྲངས་པའི་ཁྲོད་དུ་ཁྲོ་རྒྱལ་བྱ་བ་བྱུང་།  དེས་བསང་ཆུའི་འབབ་ཡུལ་དང་རྒན་གྱའི་གཞུང་དུ་ས་བཟུང་ནས་བསྡད།  རྗེས་སུ་ཡུལ་ཕྱོགས་གཞན་ནས་འབྲོག་ཁྱིམ་ཁ་ཤས་ཡུལ་འདིར་སྤོས་ཤིང་གཞི་བཅས།  རིམ་བཞིན་འཕེལ་ཏེ་རྒན་གྱའི་ཚོ་དྲུག་ཆགས་ཟེར།  རྒན་གྱའི་ཚོ་བ་དྲུག་དང་རུས་ཚན་བདུན་ཞེས་པའི་བཤད་སྲོལ་དེ་མིང་རྒྱལ་རབས་དང་ཆིང་རྒྱལ་རབས་སྐབས་བྱུང་།  སྔོན་རྒན་གྱ་ནི་བོད་ཀྱི་དམག་དཔོན་ཆེན་པོ་གཡི་ཚའི་གདུང་རབས་ཀྱིས་བཟུང་ཡོད་དེ།  བིས་མདོ་དགོན་པའི་གདན་རབས་སུ།  རྒན་གྱའི་མི་རྒྱུད་ཀྱི་གོང་མ་ནི་ཚེ་ཕྱུག་དང་ཀླུ་ཕྱུག་བྱ་བའི་སྤུན་མཆེད་གཉིས་ལས་མཆེད།  དེ་གཉིས་ཐོག་མར་དབུས་གཙང་ནས་མདོ་སྨད་ཙོང་ཁའི་སྒོ་མེ་གཡུ་ཚར་བསྡད་ནས་ས་འཛིན་པར་འདོད་ཀྱང་།  མི་རིང་བ་ན་ས་དེའི་དཔོན་པོས་མ་གནང་བར་བསྐུལ་བར་བརྟེན་ནས་བིས་མདོའི་ཉེ་འདབས་གཡུའི་ཐུལ་བ་ཅན་ཞེས་པའི་ཡུལ་དུ་སྤོས་ཏེ་ལོ་མང་བསྡད།  དེ་རྗེས་ཁ་གྱ་ཚོ་དྲུག་གི་དཔོན་པོར་འཕྲད་ཅིང་ས་བསླངས་པས།  དར་རྒྱལ་རི་བོའི་ནུབ་འདབས།  བྲག་དཀར་གནས་ཁང་གི་མདུན་ནས་ས་བྱིན་པས།  སྟོད་ན་རྒོད་དང་གཙོད་སོགས་རི་དྭགས་བརྔོན་རྒྱུ་ཡོད་པ།  བར་དུ་རྩྭ་ཆུ་བཟང་བས་ནོར་ལུག་སྐྱོང་འོས་པ།  སྨད་ནས་ལོ་ལེགས་འབྲུ་རིགས་ཐོན་པའི་གནས་འདིར་སྤུན་མཆེད་གཉིས་ཀྱིས་ས་བཟུང་།  རིམ་བཞིན་དེའི་རྒྱུད་པ་མི་ཁྱིམ་བདུན་དུ་འཕེལ་བ་དེ་རྒན་གྱའི་མི་རྒྱུད་ཀྱི་ཐོག་མ་ཡིན།  དུད་ཁྱིམ་བདུན་གྱི་དཔོན་པོས་རྐང་ཚའི་བུ་མོ་ཞིག་དང་རེབ་ཙའི་བུ་མོ་ཞིག་ཁྱིམ་ཐབ་ཏུ་བཞེས་ཤིང་།  རྐང་ཚའི་བུ་མོར་བུ་བཞི་སྟེ།  རྒན་གྱའི་བླ་མ་དཀར་དཀར།  སངས་རྒྱས་སྐྱབས།  ཐར་པ་དཔོན་པོ།  ཁྲོ་རྒྱལ་འབུམ་རྣམས་བྱུང་།  རྒན་གྱའི་བླ་མ་དཀར་དཀར་ནི་སྐུ་ན་ཆུང་དུས་ནས་དབུས་གཙང་དུ་ཕེབས།  ཐམས་ཅད་མཁྱེན་པ་རྒྱལ་དབང་ལྔ་པའི་སྲས་ཀྱི་ཐུ་བོར་གྱུར།  མཚན་སྙན་གྱི་གྲགས་པ་རྒྱ་བོད་སོག་གསུམ་ལ་ལྡིར།  སངས་རྒྱས་སྐྱབས་དཔོན་པོར་གྱུར།  རྐང་ཚའི་བུ་མོ་ཞིག་ཁབ་ཏུ་བཞེས་པ་ལས་ཐུགས་རྗེ་འབུམ་བྱུང་།  ཐུགས་རྗེ་འབུམ་གྱིས་རྒན་གྱའི་དཔོན་རྒྱུད་བཟུང་།  མཚན་གཞན་གདོང་དམར་དཔོན་པོ་ཟེར།  དེར་ཡང་དབང་ཆེན་འབུམ་དང་།  ཨ་མྱེས་ཆོས་པ།  རྒན་གྱའི་དགེ་སློང་།  ཚེ་མཁར་རྒྱལ་བཅས་བུ་བཞི་བྱུང་།  ཆེ་བ་དབང་ཆེན་འབུམ་ནི་རྒན་གྱའི་དཔོན་པོར་གྱུར་ཞིང་མཚན་སྙན་གྱི་གྲགས་པ་རྒྱས།  ཡུལ་མི་ཀུན་གྱིས་གོང་དུ་བཀུར།  དེས་ཧོར་གཙང་དཔོན་པོའི་བུ་མོ་ཁབ་ཏུ་བཞེས་པས་ཀླུ་འབུམ་བཀྲ་ཤིས་དང་།  ནོ་ཡོན་དཔོན་པོ་བློ་བཟང་ཕུན་ཚོགས།  ལྷ་འབུམ་བཀྲ་ཤིས།  དགེ་བཤེས་བློ་བཟང་བསྟན་འཛིན།  བཙུན་པ་ཤེས་རབ་མཐུ་སྟོབས་བཅས་བུ་ལྔ་བྱུང་།  དེའི་རྒྱུད་པ་རྣམས་རྒན་གྱ་ནས་བསྡད།  རིམ་བཞིན་དུ་མི་ཕྱུགས་མང་དུ་འཕེལ་ཏེ་རྒན་གྱའི་ཚོ་བ་དྲུག་བྱུང་།  དེའི་ལོ་རྒྱུས་རྣམས་རྒྱས་པར་བིས་མདོ་དགོན་པའི་གདན་རབས་སུ་གསལ་བས་དེར་གཟིགས་པར་འཚལ་ལོ། །
རབ་བྱུང་བཅུ་གཉིས་པའི་ས་མོ་གླང་གི་ལོ་སྟེ་སྤྱི་ལོ1709ལོར་སྐྱབས་རྗེ་བླ་མ་ངག་དབང་བརྩོན་འགྲུས་ཀྱིས་བླ་བྲང་དགོན་པའི་གནས་ས་བརྟགས་ཏེ་དགོན་པ་འདེབས་པར་རྩོམ་དུས།  རྐང་ཚའི་ནང་སོ་དང་།  རྒན་གྱའི་ཁ་གྱའི་བརྒྱ་དཔོན་གཉིས་ཀྱིས་དགུན་མཚེར་ཕུལ་ཏེ་བཀྲ་ཤིས་འཁྱིལ་གྱི་དགོན་གནས་བྱས།  དགོན་པ་བཞེངས་འགྲུབ་རྗེས་རྒན་གྱ་ནི་བླ་བྲང་དགོན་པའི་ལྷ་སྡེ་ཚོ་ཆེན་བརྒྱད་ཀྱི་ནང་ཚན་དུ་གྱུར་ཏོ། །རྒན་གྱའི་ཚོ་བ་དྲུག་ནི།  ཁ་གྱ།  རྒན་གྱ་གོང་མ།  བར་མཐའ།  རིན་ཆེན།  སི་རུག  ཞོལ་སྐོར་རྣམས་སོ། །